
B7‑0544/2012
Rezoluția Parlamentului European referitoare la situația din Ucraina

(2012/2889(RSP))
Parlamentul European,
–
având în vedere rezoluțiile sale anterioare referitoare la Ucraina,

–
având în vedere declarația comună privind constatările preliminare și concluziile monitorizării internaționale a alegerilor formulate de Adunarea parlamentară a OSCE, OSCE/ODIHR, Adunarea parlamentară a NATO, Adunarea parlamentară a Consiliului Europei și Parlamentul European,

–
având în vedere declarația comună din 12 noiembrie 2012 a Înaltului Reprezentant, Catherine Ashton, și a comisarului Štefan Füle cu privire la alegerile parlamentare desfășurate în Ucraina la 3 și 12 noiembrie 2012,

–
având în vedere raportul final de observare a alegerilor al Adunării parlamentare a Consiliului Europei (APCE), publicat la 29 noiembrie 2012,

–
având în vedere rapoartele întocmite de ONG-uri, printre care OPORA, privind alegerile parlamentare,

–
având în vedere rapoartele misiunii de observare a OSCE/ODIHR și raportul interimar post-electoral publicat la 9 noiembrie 2012,

–
având în vedere lucrările în curs de desfășurare ale misiunii de monitorizare a foștilor președinți, Pat Cox și Aleksandr Kwasniewski, inițiate de Președintele Martin Schulz și prim-ministrul Mykola Azarov,

–
având în vedere declarația prim-ministrului Azarov din 8 noiembrie 2012 cu privire la elaborarea codului electoral,

– 
având în vedere că Iulia Timoșenko și Iuri Lutsenko, lideri proeminenți ai opoziției ucrainene, continuă să se afle în închisoare,

–
având în vedere adoptarea și semnarea la 27 noiembrie 2012 a legii privind referendumurile,

–
având în vedere Raportul privind progresele înregistrate în procesul de punere în aplicare a Politicii europene de vecinătate în Ucraina, din 14 mai 2012, 

–
având în vedere declarația făcută cu ocazia summit-ului UE-Ucraina din 19 decembrie 2011,

– 
având în vedere articolul 110 alineatul (2) din Regulamentul său de procedură,

A.
întrucât alegerile parlamentare desfășurate în Ucraina la 28 octombrie 2012 au fost monitorizate de un mare număr de observatori internaționali;

B.
întrucât observatorii electorali internaționali au subliniat că alegerile din Ucraina din 28 octombrie 2012 nu s-au desfășurat în condiții echitabile, au fost lipsite de transparență în cursul campaniei și în privința finanțării partidelor și au prezentat dezechilibre de acoperire mediatică;

C. întrucât OSCE a remarcat unele îmbunătățiri importante, în special cu privire la înregistrarea alegătorilor și a candidaților, evidențiind totodată unele neajunsuri grave în ceea ce privește consemnarea voturilor;

D.
întrucât, în conformitate cu rapoartele OSCE/ODIHR, procesul post-electoral a fost afectat de nereguli, întârzieri la numărarea voturilor și o lipsă de transparență la nivelul comisiilor electorale;

E.
întrucât partea politică a acordului de asociere dintre UE și Ucraina a fost parafată la 30 martie 2012, iar partea economică a fost parafată la 19 iulie 2012;

F.
întrucât semnarea noului acord a fost suspendată, sub rezerva unor progrese politice în Ucraina în ceea ce privește statul de drept și reforma justiției;

G.
întrucât alegerile generale din 28 octombrie au fost considerate drept un test esențial pentru Ucraina în ceea ce privește angajarea ireversibilă a țării pe calea dezvoltării unui sistem democratic matur, a consolidării statului de drept și a continuării reformelor politice;

H.
întrucât liderii opoziției, Iulia Timoșenko și Iuri Lutsenko, au rămas în închisoare și nu au putut participa la procesul electoral;

I.
întrucât Comitetul de monitorizare al APCE a hotărât să solicite avizul Comisiei de la Veneția cu privire la referendumuri;

J.
întrucât legea privind pașapoartele biometrice a fost adoptată de Verkhovna Rada și semnată de Președinte la 29 noiembrie 2012;

K.
întrucât, la 6 noiembrie 2012, în cadrul parlamentului ucrainean a fost înființată o Comisie de anchetă temporară, care să pună în evidență abuzurile din mai multe circumscripții cu mandat unic;

L.
întrucât în cinci circumscripții cu mandat unic a fost planificată o repetare a votului ;

M. 
întrucât, la 3 decembrie 2012, Președintele Ianukovici a acceptat demisia guvernului Azarov;

1.
ia act cu îngrijorare de faptul că alegerile parlamentare ucrainene din 28 octombrie 2012 reprezintă un pas înapoi pentru democrația din Ucraina, conform concluziilor mai multor misiuni de observare internaționale;

2.
deplânge încălcările electorale prezentate cu dovezi în evaluarea OSCE/ODIHR a procesului de votare și înregistrate în desfășurarea procesului post-electoral; este consternat de efectul pe care încălcările semnalate l-au avut asupra rezultatului exprimării voinței libere a cetățenilor ucraineni;

3.
reafirmă că menținerea în închisoare a Iuliei Timoșenko și a lui Iuri Lutsenko reprezintă un exemplu inacceptabil de utilizare selectivă a justiției și de instrumentare politică a procesului judiciar în avantajul guvernului de la putere;

4.
consideră că legea electorală a Ucrainei, adoptată în noiembrie 2011, a adus un anumit număr de îmbunătățiri importante, în special cu privire la înregistrarea alegătorilor și candidaților; consideră, însă, că aceasta continuă să fie excesiv de complexă și că rămân să fie abordate și soluționate un anumit număr de neajunsuri legate de dreptul de a candida, de prevederile adecvate în materie de finanțare a campaniei, lipsa unor criterii clare de delimitare a districtelor electorale cu mandat unic și de lipsa unor sancțiuni eficace pentru încălcările grave ale legii;

5.
condamnă încălcările electorale din cursul procesului de numărare și consemnare a voturilor la nivelul districtelor cu mandat unic; consideră că acestea constituie un efort flagrant de măsluire a rezultatului alegerilor și o gravă lovitură adusă încrederii cetățenilor ucraineni în procesul electoral;

6.
ia act de declarația prim-ministrului Azarov în legătură cu necesitatea elaborării codului electoral în Ucraina; cere Verkhovna Rada nou constituite să elaboreze un cod electoral, cu implicarea consensuală a tuturor forțelor politice parlamentare din țară; se așteaptă ca Verkhovna Rada să fie în măsură să se bazeze pe propunerile existente care au fost pregătite de fostul parlament cu sprijinul deplin al Uniunii Europene și a Comisiei de la Veneția;

7.
salută decizia de înființare a unei comisii de anchetă temporare, care să probeze abuzurile electorale într-un anumit număr de districte cu mandat unic; speră că aceasta va permite un dialog bilateral între guvern și opoziție, cu abordarea încălcărilor înregistrate, în scopul soluționării tuturor recomandărilor OSCE/ODIHR, conform celor menționate în raportul final;

8.
sprijină ferm activitatea continuă a misiunii de monitorizare Cox-Kwasniewski; recunoaște deschiderea și angajarea prim-ministrului Azarov în ceea ce privește sprijinirea activității misiunii de monitorizare; consideră că un format similar de dialog și cooperare ar putea fi avut în vedere pentru soluționarea preocupărilor mai generale legate de înrăutățirea climatului de afaceri, de libertatea media și de statul de drept în Ucraina;

9.
își exprimă sprijinul neîncetat pentru aspirațiile europene ale poporului ucrainean; regretă faptul că recentele alegeri parlamentare nu reprezintă un progres semnificativ în ceea ce privește credibilitatea Ucrainei sub acest aspect; subliniază că UE rămâne hotărâtă să conlucreze cu Ucraina pentru îmbunătățirea instituțiilor democratice, consolidarea statului de drept, asigurarea libertății media și progresul pe calea reformelor economice esențiale;

10.
confirmă angajamentul UE de a aduce relațiile cu Ucraina la un stadiu mai avansat, prin ratificarea acordului de asociere; remarcă faptul că progresul în ceea ce privește asocierea politică și integrarea economică depinde de angajamentul concret al Ucrainei față de principiile democratice, statul de drept, independența sistemului judiciar și libertatea media;

11.
cere Consiliului și Comisiei să procedeze la semnarea acordului de asociere cu Ucraina, condiționând totodată data semnării sale de capacitatea autorităților ucrainene de a da curs tuturor recomandărilor OSCE/ODIHR și ale Comisiei de la Veneția, de instituirea unui dialog politic funcțional cu opoziția parlamentară cu privire la codul electoral și de progresele concrete înregistrate de guvern în domeniul reformelor judiciare;

12.
ia act de adoptarea și semnarea legii privind referendumurile din Ucraina; se așteaptă ca autoritățile ucrainene să se conformeze pe deplin recomandărilor Comisiei de la Veneția, odată ce acestea vor fi disponibile, cu scopul de a soluționa orice speculații privind abuzurile posibile ale acestei legi;

13.
salută semnarea acordului modificat de facilitare a vizelor dintre Uniunea Europeană și Ucraina, care, în comparație cu acordul actualmente în vigoare, introduce îmbunătățiri clare în ceea ce privește eliberarea vizelor pentru cetățenii ucraineni; cere Consiliului să avanseze pe calea dialogului pe tema liberalizării vizelor dintre UE și Ucraina, în perspectiva summit-ului parteneriatului estic din noiembrie 2013;

14.
cere Verkhovna Rada să respingă proiectul de lege 8711, care limitează libertatea de exprimare în legătură cu orientarea sexuală și identitatea de gen, adoptat în primă lectură în luna octombrie; relevă faptul că această lege constituie o încălcare clară a Convenției europene pentru apărarea drepturilor omului și a Pactului internațional cu privire la drepturile civile și politice, ambele ratificate de parlamentul Ucrainei;

15.
încredințează Președintelui sarcina de a transmite prezenta rezoluție Serviciului European de Acțiune Externă, Consiliului, Comisiei, statelor membre, Președintelui, Guvernului și Parlamentului Ucrainei, precum și adunărilor parlamentare ale Consiliului Europei și ale OSCE.

